**POGOSTA VPRAŠANJA OKTOBER 2015**

**1.Za katere gradbene proizvode se predloži izjava o lastnostih?**

Upoštevajoč Uredbo (EU) št. 305/2011 Evropskega parlamenta in Sveta z dne 9. 3. 2011 o določitvi usklajenih pogojev za trženje gradbenih proizvodov, je določeno da v kolikor gre za :

* "harmoniziran" gradbeni proizvod, za katerega velja uporaba harmonizirane tehnične specifikacije mora proizvajalec pripraviti Izjavo o lastnostih in proizvod označi s CE oznako.  Za izdajo izjave o lastnostih in oznako CE je izključno odgovoren proizvajalec.

Proizvajalec z izdajo izjave o lastnostih prevzame odgovornost za skladnost gradbenega proizvoda z navedenimi lastnostmi.

V izjavi o lastnostih morajo biti navedene vse bistvene značilnosti gradbenega proizvoda tako, kot je to določeno v hEN ali EAD.  Uredba zahteva, da se vsaj za eno ali več  bistvenih značilnosti, ki so pomembne za predvideno uporabo, navede tudi  lastnosti. Za bistvene značilnosti, za katere proizvajalec ne navede lastnosti, navede okrajšavo NPD ("ni deklariranih lastnosti").

Kadar je potrebno, mora proizvajalec skupaj z izjavo o lastnostih navesti tudi informacije o vsebnosti nevarnih snovi v smislu petega odstavka 6. člena Uredbe 305/2011/EU. Izjava o lastnostih gradbenega proizvoda se predloži v papirni ali elektornski obliki prejemniku. Proizvajalci lahko izjavo o lastnostih objavijo tudi na spletni strani.

Izjave o lastnostih ni potrebno izdati v naslednjih primerih ( izjeme po 5.členu Uredbe):

* če je gradbeni proizvod proizveden individualno ali izdelan po naročilu v neserijski proizvodnji na podlagi posebnega naročila;
* kadar je gradbeni proizvod proizveden  na gradbišču za vgradnjo v zadevni gradbeni objekt v skladu z veljavnimi nacionalnimi pravili, pri čemer so za vgradnjo odgovorne osebe, ki so v skladu z veljavnimi nacionalnimi pravili odgovorne za varno izvedbo gradbenih objektov;
* kadar je gradbeni proizvod proizveden na tradicionalen način ali na način, ki ustreza spomeniškemu varstvu, in v neindustrijskem postopku, za ustrezno obnovo gradbenega objekta, uradno zaščitenega kot del zaščitenega okolja, ali zaradi njegovega posebnega arhitekturnega ali zgodovinskega pomena, v skladu z veljavnimi nacionalnimi pravili.

Proizvajalec ima možnost izdati izjavo o lastnostih in namestiti oznako CE tudi za proizvode, za katere ni harmoniziranih standardov, oziroma so le deloma pokriti s harmoniziranimi standardi (to pomeni, da za vsaj eno bistveno značilnost metoda v standardu ni primerna ali ni določena). V teh primerih proizvajalec pri organu za tehnično ocenjevanje vloži vlogo za evropsko tehnično oceno (ETA).

**2. Zanima me kdaj se šteje, da je račun plačan z gotovino ?**

Finančna uprava RS ( FURS) je objavila naslednje pojasnilo vezano na gotovinsko plačilo: »Plačilo z gotovino« pomeni plačilo z bankovci in kovanci, ki so v obtoku kot plačilno sredstvo, druge načine plačila, ki niso neposredna nakazila na transakcijski račun, odprt pri ponudniku plačilnih storitev, plačila s plačilno ali kreditno kartico, čekom ter druge podobne načine plačila.

»Račun« je račun pri gotovinskem poslovanju, izdan za dobavo blaga ali storitev, ki je delno ali v celoti plačan z gotovino. Kot račun se šteje tudi vsak račun za prejeto predplačilo, preden je dobava blaga ali storitev opravljena, ki ga mora davčni zavezanec izdati v skladu z DDV zakonodajo. Šteje se, da je račun plačan z gotovino, če je plačan s kakršno koli obliko plačila, ki ni neposredno nakazilo na transakcijski račun

V skladu z 81.členom Zakona o davku na dodano vrednost (Ur.l. RS št.**.** [13/11](http://www.uradni-list.si/1/objava.jsp?sop=2011-01-0554) – UPB  [18/11](http://www.uradni-list.si/1/objava.jsp?sop=2011-01-0765), [78/11](http://www.uradni-list.si/1/objava.jsp?sop=2011-01-3294), [38/12](http://www.uradni-list.si/1/objava.jsp?sop=2012-01-1628), [83/12](http://www.uradni-list.si/1/objava.jsp?sop=2012-01-3288) in [86/14](http://www.uradni-list.si/1/objava.jsp?sop=2014-01-3486)**)** mora davčni zavezanec zagotoviti, da je račun izdan tudi za vsako predplačilo, ki ga prejme od drugega davčnega zavezanca ali pravne osebe, ki ni davčni zavezanec, preden je opravljena dobava blaga oziroma storitev dokončana

Ob dobavi blaga oziroma storitev mora davčni zavezanec na računu, v katerem obračuna dobavo blaga oziroma storitve, od obračunanega DDV po tem računu odšteti DDV, obračunan od predplačil.

Po DDV zakonodaji ni predpisana obveznost izdaje računa za predplačilo, če plačilo pred opravljeno dobavo (avans) izvrši fizična oseba, ki ni zavezanec za DDV. Določeno pa je, da če je plačilo izvršeno, preden je blago dobavljeno ali preden so storitve opravljene, nastane obveznost obračuna DDV na dan prejema plačila in od prejetega zneska plačila.

Zavezanec torej lahko izda račun za predplačilo tudi v teh primerih, seveda pa mora izdati račun, ko je dobava blaga ali storitev opravljena. Po DDV zakonodaji davčni zavezanec, ki na ozemlju Slovenije opravi več posameznih dobav blaga ali storitev, lahko izda skupni račun, če obveznost obračuna DDV za dobavljeno blago ali opravljene storitve, navedene v skupnem računu, nastane v istem davčnem obdobju. V tej zvezi je po tem zakonu treba upoštevati, da mora davčni zavezanec v primeru, če je posamezna dobava plačana z gotovino, izdati račun za to dobavo najpozneje ob prejemu plačila z gotovino.

**3.Ukvarjam se s prodajo energetskih napitkov. Zanima me, ali so lahko v ceniku opisi teh izdelkov v angleškem jeziku ?**

2.člen Zakona o varstvu potrošnikov( Ur. l. RS št.  98/04 UPB, [126/07](http://www.uradni-list.si/1/objava.jsp?sop=2007-01-6416), [86/09](http://www.uradni-list.si/1/objava.jsp?sop=2009-01-3804), [78/11](http://www.uradni-list.si/1/objava.jsp?sop=2011-01-3297), [38/14](http://www.uradni-list.si/1/objava.jsp?sop=2014-01-1521) in [19/15](http://www.uradni-list.si/1/objava.jsp?sop=2015-01-0709)) . določa, da mora podjetje s potrošniki poslovati v slovenskem jeziku, na območjih, kjer avtohtono živita italijanska ali madžarska narodna skupnost, pa tudi v jeziku narodne skupnosti.

Pri označevanju izdelkov mora potrošniku posredovati potrebne informacije glede značilnosti, prodajnih pogojev, uporabe in namembnosti izdelka. Te informacije morajo biti v jeziku, ki je potrošnikom na območju Slovenije lahko razumljiv. Če so v cenikih opisi energetskih napitkov, ki jih prodajate le v angleškem jeziku, to pomeni kršitev. V primeru da imate poleg angleškega opisa energetskega napitka tudi slovenski opis potem je to dopustno.

Pripravila:

Mateja Tilia

Infopika